32004D0288
L 091/58
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 26 март 2004 година
относно предоставяне на Австралия и Нова Зеландия временен достъп до резервите на Общността от антигени на вируса на шап
(нотифицирано под номер С(2004) 967)
(текст от значение за ЕИП)
(2004/288/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2003/85/ЕО на Съвета от 29 септември 2003 г. относно мерките на Общността за борба с болестта шап, за отмяна на Директива 85/511/ЕИО и Решения 89/531/ЕИО и 91/665/ЕИО и за изменение на Директива 92/46/ЕИО (1), и по-специално член 83, параграф 3 от нея,
като има предвид, че:
(1)
В съответствие с Решение 91/666/ЕИО на Съвета от 11 декември 1991 г. относно създаване на резерви в Общността на противошапни ваксини (2) бяха формирани запаси от антигени за бързо получаване на ваксина против шап.
(2)
В очакване да бъдат създадени собствени резерви от антигени на вируса на шап, Австралия и Нова Зеландия поискаха временна помощ от Общността, в случай че се наложи спешно ваксиниране за борба с огнище на шап.
(3)
Австралийските и новозеландските компетентни органи предоставиха информация за оценка на риска и за приблизителната стойност на количествата подтипове антигени, необходими в рамките на техните планове за интервенция.
(4)
При разглеждане на искането на австралийските и на новозеландските органи става ясно, че, като се отчитат капацитетът и разполагаемите количества и подтипове антигени на вируса на шап от резервите на Общността, исканата помощ може да бъде предоставена без ненужно да бъдат засегнати плановете за интервенция на Общността.
(5)
Уместно е на Австралия и на Нова Зеландия да се даде временен достъп до резервите на Общността от антигени при някои условия.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
На Австралия и на Нова Зеландия се предоставя временен достъп до резервите на Общността от антигени за получаване на ваксина против шап при следните условия:
1.
достъпът се предоставя до 31 декември 2004 г. под формата на права на получаване до 500 000 дози ваксина за говеда за всяка една от въпросните страни и, при всички случаи, общо за двете страни, не повече от 50 % от съществуващите резерви за всеки от антигените на Общността;
2.
според спецификациите, фигуриращи в писменото искане на компетентните австралийски или на новозеландските органи, Комисията следи за спешното или незабавното приготвяне на съответните антигени, както и за производството, бутилирането, етикетирането и доставката на ваксини в съответствие с разпоредбите на договорите, която тя е сключила с производителя;
3)
Комисията предприема необходимото, за да гарантира, че в случаите, посочени в параграф 2, разходите на изброените по-долу мерки се понасят в подходящи пропорции от компетентните австралийски или новозеландски органи, поискали приготвянето на ваксина от наличните антигени от резервите на Общността:
а)
трансфер на антигени между мястото на складиране и предприятието на производителя;
б)
приготвяне и производство на ваксини, включително всяка допълнителна проба, която би могла да се окаже необходима;
в)
бутилиране и етикетиране на ваксината, както и транспорт до посоченото място на доставка;
г)
незабавна подмяна на всяко използвано количество антигени с антигени от най-малко същото качеството и произход.
Член 2
Адресати на настоящото решение са държавите-членки.
Съставено в Брюксел на 26 март 2004 година.